# Endless_Symbol.png

# **ข้อตกลงการใช้บริการ Endless**

ขอบคุณที่เลือกใช้สินค้าจาก Endless Mobile, Inc. (ในที่นี้จะเรียกว่า “**Endless**” “**เรา**” หรือ “**พวกเรา**”) Endless ได้รับการสร้างสรรค์ขึ้นเพื่อสร้างแรงบันดาลใจและเพื่อให้อำนาจ และเรามุ่งมั่นในการเห็นคุณค่าและให้ความเคารพแก่ผู้ใช้บริการของเรา

ข้อตกลงการใช้บริการเหล่านี้ (ในที่นี้จะเรียกว่า "ข้อตกลง") เป็นสัญญาที่มีผลผูกพันทางกฎหมายระหว่างคุณกับ Endless ถึงการใช้บริการของคุณ ข้อตกลงนี้เป็นระเบียบการใช้ระบบปฏิบัติการ Endless (ในที่นี้จะเรียกว่า **"ระบบปฏิบัติการ"**) โปรแกรม Endless และโปรแกรมจากบุคคลภายนอกที่รวมมาด้วย หรือที่สามารถใช้งานได้กับระบบปฏิบัติการ (ในที่นี้จะเรียกว่า **"แอป"**) และบริการอื่นใดที่มาจากเรา (รวมเรียกทั้งระบบปฏิบัติการและแอปว่า **"บริการ"**)

กรุณาอ่านข้อตกลงเหล่านี้อย่างละเอียดถี่ถ้วน เมื่อคลิก "ยอมรับและดำเนินการต่อ" จะหมายความว่าคุณยอมรับว่าได้อ่าน เข้าใจ และยินยอมที่จะผูกพันในข้อตกลงนี้

หากคุณไม่ยอมรับในข้อตกลงเหล่านี้ กรุณาหยุดใช้บริการของเรา หากคุณได้รับอุปกรณ์ที่มาพร้อมกับบริการที่ดาวน์โหลดไว้แล้วล่วงหน้าแต่คุณไม่ยอมรับในข้อตกลงเหล่านี้ คุณควรคืนอุปกรณ์ดังกล่าว (รวมทั้งอุปกรณ์เสริมและเครื่องมือทุกชนิดที่มอบไปพร้อมกัน) แก่ร้านค้าที่คุณซื้อและขอเงินคืนตามจำนวนที่ซื้อมา

ข้อตกลงเหล่านี้ได้รวมถึงข้อตกลงอนุญาโตตุลาการ ซึ่งคุณยินยอมให้อนุญาโตตุลาการที่มีผลผูกพันระงับข้อพิพาททั้งปวงระหว่างคุณและ Endless อนุญาโตตุลาการที่เป็นกลางจะเป็นผู้ตัดสินในสิทธิ์ของคุณ มิใช่ผู้พิพากษา และคุณไม่สามารถเรียกร้องในลักษณะการดำเนินคดีแบบกลุ่ม กรุณาตรวจสอบหัวข้อ 16 ที่ด้านล่างเพื่อดูข้อมูลเพิ่มเติม

1. **การอนุญาตให้ใช้ซอฟต์แวร์และอัปเดตของ Endless**
   1. **ซอฟต์แวร์** เว้นแต่จะมีการแจ้งไว้เป็นกรณีพิเศษและเป็นลายลักษณ์อักษร ระบบปฏิบัติการ แอป อัปเดต (ตามที่ได้ให้คำจำกัดความไว้ด้านล่าง) และเครื่องมืออื่นที่มีการแจกจ่ายโดยมีส่วนเกี่ยวข้องกับบริการ (รวมเรียกว่า **"ซอฟต์แวร์"**) ถือเป็นการได้รับอนุญาตมิใช่การจำหน่ายให้ ซอฟต์แวร์ทุกชนิดที่คุณได้รับจะอยู่ภายใต้ขอบเขตจำกัด เฉพาะบุคคล สามารถยกเลิกได้ ไม่เป็นการเฉพาะแต่เพียงผู้เดียว ไม่สามารถโอนย้ายได้ และไม่สามารถโอนสิทธิ์ส่วนบุคคลในการใช้ซอฟต์แวร์ไปให้แก่บุคคลอื่นได้ และอยู่ภายใต้ขอบเขตการปฏิบัติตามข้อตกลงเหล่านี้ของคุณ Endless ขอสงวนสิทธิ์ทั้งหลายในซอฟต์แวร์ที่มิได้ระบุการให้สิทธิ์ไว้โดยชัดแจ้งในข้อตกลงนี้
   2. **อัปเดต** ในบางโอกาส Endless อาจใช้ดุลยพินิจของตนเองสร้างอัปเดต อัปเกรด การปรับปรุง หรือการแก้ไขจุดบกพร่อง (รวมเรียกว่า **"อัปเดต"**) ในซอฟต์แวร์ และให้บริการอัปเดตดังกล่าวแก่คุณ บริการอาจดาวน์โหลดและติดตั้งอัปเดตโดยอัตโนมัติโดยไม่ต้องมีการยืนยันจากผู้ใช้งาน
   3. **การคัดลอกและการแจกจ่าย** คุณอาจคัดลอกและแจกจ่ายระบบปฏิบัติการตามที่ได้ชี้แจงไว้ในนโยบายการแจกจ่ายซ้ำระบบปฏิบัติการ Endless (<https://endlessos.com/redistribution-policy/>).
2. **คุณสมบัติ** คุณยืนยันและรับรองกับเราว่าคุณสามารถทำสัญญาได้อย่างถูกต้องตามกฎหมายกับเรา หรือหากคุณมีอายุต่ำกว่าเกณฑ์ ผู้ปกครอง ผู้ดูแล หรือบิดามารดาที่ถูกต้องตามกฎหมายได้ยินยอมในข้อตกลงดังกล่าวแล้ว หากคุณใช้การบริการในนามของหน่วยงาน องค์กร หรือบริษัท คุณยืนยันและรับรองว่าคุณมีอำนาจผูกพันหน่วยงาน องค์กร หรือบริษัทดังกล่าวกับข้อตกลงเหล่านี้ และคุณตกลงที่จะผูกพันตามข้อตกลงเหล่านี้ในนามของหน่วยงาน องค์กร หรือบริษัทดังกล่าว
3. **การปฏิเสธความรับผิดในเนื้อหา** ในขณะใช้บริการ คุณอาจเห็นเนื้อหาจากภายนอกหลากหลายแหล่งรวมถึงอินเทอร์เน็ต คุณยอมรับว่าเนื้อหาดังกล่าวอาจไม่ถูกต้อง สร้างความขุ่นเคือง ไม่เหมาะสม หรือน่ารังเกียจ และคุณขอสละสิทธิ์ทางกฎหมาย หรือสิทธิ์อันชอบธรรม หรือการเยียวยาที่คุณอาจมีต่อ Endless ในเนื้อหาดังกล่าว
4. **การเก็บรวบรวมข้อมูล**
   1. **ค่าเริ่มต้น** บริการของเราจะรายงานข้อมูลบางอย่างให้กับ Endless เป็นระยะ ข้อมูลดังกล่าวได้แก่ รุ่นของระบบปฏิบัติการที่มีการติดตั้งและกำลังใช้งานอยู่ในปัจจุบัน อุปกรณ์ที่กำลังใช้ระบบปฏิบัติการนั้น และตำแหน่งที่ตั้งคร่าว ๆ ของอุปกรณ์นั้น วิธีติดตั้งระบบปฏิบัติการ และระยะเวลาที่ติดตั้งระบบปฏิบัติการนั้นในอุปกรณ์ดังกล่าว
   2. **ทางเลือก** ระบบเกณฑ์ชี้วัดผู้ใช้งานของบริการอาจรายงานข้อมูลเพิ่มเติมไปยัง Endless เป็นระยะ การเปิดหรือปิดการใช้งานระบบนี้ ให้ใช้การตั้งค่า "ความเป็นส่วนตัว" ในศูนย์ควบคุมระบบปฏิบัติการ
   3. **การใช้ข้อมูล** Endless อาจประมวลหรือใช้ข้อมูลที่รวบรวมได้เกี่ยวกับการใช้งานของคุณ (รวมเรียกว่า ข้อมูลการใช้งาน) และอาจแชร์ข้อมูลการใช้งานในรูปแบบไม่ระบุตัวตนและเป็นข้อมูลรวมกับบุคคลภายนอก รวมถึงแต่ไม่จำกัดเพียง ผู้ให้บริการเนื้อหา ผู้พัฒนาแอป ผู้ผลิตฮาร์ดแวร์ที่จัดส่งระบบปฏิบัติการ นักลงทุนทั้งในปัจจุบันและที่มีศักยภาพในอนาคต นอกจากนี้ อาจมีการแชร์ข้อมูลการใช้งานกับหน่วยงานรัฐบาล เมื่อมีข้อกำหนดทางกฎหมาย
5. **ข้อห้ามปฏิบัติ** คุณต้องไม่:
   1. ใช้บริการเพื่อหลอกลวงหรือเพื่อกระทำผิดกฎหมาย หรือฝ่าฝืนกฎหมายท้องถิ่น กฎหมายแห่งรัฐ กฎหมายภายในประเทศ หรือกฎหมายระหว่างประเทศ
   2. ละเมิดสิทธิ์ของบุคคลที่สาม รวมถึงฝ่าฝืนหรือขโมยสิทธิ์ในทรัพย์สินทางปัญญาของบุคคลที่สาม
   3. พยายามกระทำการใด ๆ ในสิ่งที่กล่าวมาในหัวข้อที่ 5 นี้ หรือช่วยเหลือหรือเห็นชอบให้บุคคลใดมีส่วนร่วมหรือพยายามเข้าไปมีส่วนร่วมในกิจกรรมดังที่ได้กล่าวไว้ในหัวข้อที่5นี้
6. **การยุติการใช้งาน การเลิก และการแก้ไขเปลี่ยนแปลงการบริการ** หากคุณละเมิดข้อสัญญาใดตามข้อตกลงเหล่านี้ การได้รับอนุญาตให้ใช้บริการของคุณจะยุติลงโดยอัตโนมัติ นอกจากนี้ ด้วยดุลยพินิจแต่เพียงฝ่ายเดียว Endless อาจระงับหรือยุติการเข้าถึงบริการของคุณได้ทุกเมื่อ โดยแจ้งหรือไม่แจ้งให้ทราบก็ได้ เรายังขอสงวนสิทธิ์ในการแก้ไขเปลี่ยนแปลงหรือการเลิกให้บริการได้ทุกเมื่อ (รวมถึงแต่ไม่จำกัดเพียง การจำกัดหรือการเลิกคุณลักษณะบางประการของบริการ) โดยไม่ต้องแจ้งให้คุณทราบ คุณยกเลิกข้อตกลงเหล่านี้ได้ทุกเมื่อโดยการติดต่อฝ่ายบริการลูกค้าที่ support@endlessm.com หากคุณยกเลิกข้อตกลงเหล่านี้ คุณจะยังมีหน้าที่จ่ายค่าธรรมเนียมค้างชำระทั้งหมด (หากมี) ที่เกี่ยวข้องกับการใช้บริการของคุณอันเกิดขึ้นก่อนการยกเลิกข้อตกลง เมื่อยกเลิกข้อตกลงเหล่านี้แล้ว คุณจะสิ้นสุดการใช้บริการทั้งปวง
7. **ข้อตกลงเพิ่มเติม** การใช้การบริการของคุณจะอยู่ภายใต้ข้อตกลง นโยบาย กฎเกณฑ์ หรือแนวทางเพิ่มเติมทั้งหมดที่บังคับใช้กับบริการ หรือคุณสมบัติบางประการของบริการ ที่เราอาจให้บริการร่วมกับแอปหรือซอฟต์แวร์อื่นหรือบางส่วนของบริการในอนาคต (ในที่นี้เรียกว่า **"ข้อตกลงเพิ่มเติม"**) เช่น ข้อตกลงการให้อนุญาตผู้ใช้งานสำหรับแอปใด ๆ ที่เราอาจเสนอให้ หรือกฎเกณฑ์ที่บังคับใช้กับคุณสมบัติหรือเนื้อหาเฉพาะที่อยู่ในบริการ ภายใต้หัวข้อที่ 9 ด้านล่าง ข้อตกลงเพิ่มเติมอาจกำหนดให้คุณยอมรับในข้อตกลงเป็นครั้งคราวเพื่อให้บริการดำเนินต่อไป ข้อตกลงเพิ่มเติมดังกล่าวทั้งหมดได้รวมเข้าไว้แล้วโดยการอ้างอิงและเป็นส่วนหนึ่งของข้อตกลงเหล่านี้
8. **ภาษาและการแปลเป็นภาษาท้องถิ่น** หากมีกรณีพิพาทระหว่างข้อตกลงฉบับภาษาอังกฤษกับฉบับแปลใด ๆ [ฉบับภาษาอังกฤษ](file:///usr/share/eos-license-service/terms/C/Endless-Terms-of-Use.pdf)จะมีผลบังคับใช้ ในขอบเขตที่ได้รับอนุญาตตามกฎหมายที่บังคับใช้ บริการ รวมถึงซอฟต์แวร์จากบุคคลภายนอก อาจไม่มีให้บริการครบทุกภาษาหรือไม่มีให้บริการในทุกประเทศ และ Endless ไม่รับรองหรือรับประกันว่าการบริการจะเหมาะสมหรือพร้อมให้ใช้งานในตำแหน่งที่ตั้งใดเป็นการเฉพาะ
9. **ซอฟต์แวร์จากบุคคลภายนอกและโอเพนซอร์ส**
   1. **ข้อตกลงบุคคลภายนอก** การบริการประกอบด้วยอุปกรณ์ รวมถึงรหัสคำสั่งซอฟต์แวร์ ซึ่งมอบให้โดยบุคคลภายนอก (เรียกว่า **"ซอฟต์แวร์จากบุคคลภายนอก"**) โดยอยู่ภายใต้ข้อตกลงการอนุญาตให้ใช้งานแยกต่างหาก (เรียกว่า **"ข้อตกลงบุคคลภายนอก"**) Endless ไม่มีหน้าที่จัดเตรียมการอัปเดต การบำรุงรักษา การรับประกัน ความช่วยเหลือทางเทคนิค หรือให้ความช่วยเหลือหรือการบริการอื่นใดสำหรับซอฟต์แวร์จากบุคคลภายนอกหรือการบริการจากบุคคลภายนอก การใช้ซอฟต์แวร์จากบุคคลภายนอกของคุณร่วมกับบริการในลักษณะที่สอดคล้องกับข้อตกลงนี้ถือว่าได้รับอนุญาต คุณอาจมีสิทธิ์ที่กว้างขึ้นภายใต้ข้อตกลงบุคคลภายนอกที่บังคับใช้ และไม่มีสิ่งใดในข้อตกลงนี้ที่เจตนาจะกำหนดข้อจำกัดเพิ่มเติมถึงการใช้ซอฟต์แวร์จากบุคคลภายนอกของคุณ นอกเหนือจากหัวข้อที่ 9.3 และ 9.4 ด้านล่าง คุณสามารถหาประกาศและข้อมูลอื่นใดเกี่ยวกับซอฟต์แวร์จากบุคคลภายนอก รวมถึงซอฟต์แวร์โอเพนซอร์สได้จาก [ที่นี่](http://localhost:3010/)
   2. **การแก้ไขปรับปรุงโอเพนซอร์ส** Endless ได้ลงบางส่วนของโปรแกรมโอเพนซอร์สที่อยู่ในซอฟต์แวร์จากบุคคลภายนอกในบัญชีสาธารณะ GitHub ของเราซึ่งอยู่ที่ <https://github.com/endlessm> Endless ไม่ยืนยันหรือรับรองว่าข้อมูลการอนุญาตที่จัดเตรียมไว้นั้นถูกต้องหรือปราศจากข้อผิดพลาด และเราสนับสนุนให้คุณแจ้งข้อมูลที่ไม่ถูกต้องให้เราทราบ หากคุณมีการแก้ไขปรับปรุงในซอฟต์แวร์โอเพนซอร์สใด ๆ ที่อยู่ในบริการ การอัปเดตจาก Endless อาจบันทึกทับการแก้ไขปรับปรุงดังกล่าวโดยไม่มีการแจ้งเตือน
   3. **Google** การใช้ซอฟต์แวร์และบริการต่าง ๆ ของ Google Inc. ในบริการจะอยู่ภายใต้ข้อตกลงการให้บริการของ Google (<http://www.google.com/terms_of_service.html>) และนโยบายการคุ้มครองข้อมูลส่วนบุคคลของ Google (<http://www.google.com/privacypolicy.html>)
   4. **GNU** ซอฟต์แวร์จากบุคคลภายนอกบางรายการที่อยู่ในบริการ ได้รับอนุญาตภายใต้สัญญาอนุญาตสาธารณะทั่วไปของกนู (GNU General Public License - GPL) หรือสัญญาอนุญาตสาธารณะทั่วไปแบบผ่อนปรนของกนู (GNU Library/Lesser General Public License - LGPL) ซอฟต์แวร์ GPL/LGPL ได้รับการแจกจ่ายโดยหวังว่าจะเป็นประโยชน์ แต่ปราศจากการรับประกันใด ๆ ไม่มีแม้แต่การรับประกันโดยปริยายถึงความสามารถในเชิงพาณิชย์ หรือความเหมาะสมในการใช้งานเฉพาะอย่าง สัญญา GPL และ LGPL จะรวมอยู่ในซอฟต์แวร์ หากคุณต้องการได้รับรหัสคำสั่งโปรแกรม GPL ที่ใช้ในซอฟต์แวร์ กรุณาติดต่อ Endless ตามข้อมูลในหัวข้อที่ 9.5 ด้านล่าง
   5. **คำร้องขอซอร์สโค้ด** ข้อตกลงบุคคลที่สามบางชนิด เช่น สัญญาอนุญาตสาธารณะทั่วไปของกนู (GNU General Public License) สัญญาอนุญาตสาธารณะทั่วไปแบบผ่อนปรนของกนู (GNU Lesser (หรือ Library) General Public License) และสัญญาอนุญาตสาธารณะมอซิลลา (Mozilla Public License) กำหนดให้ Endless ต้องเปิดเผยซอร์สโค้ดซึ่งสอดคล้องกับการแจกจ่ายโอเพนซอร์สอย่างเสรีภายใต้ข้อตกลงบุคคลภายนอกโดยไม่มีค่าใช้จ่าย ยกเว้นค่าใช้จ่ายจากสื่อและการจัดส่ง หากคุณประสงค์จะได้รับซอร์สโค้ด กรุณายื่นคำร้องไปยัง Endless:

**โดยทางไปรษณีย์**:

Endless Mobile, Inc.

เรียน: คำร้อง FOSS

575 Market Street, Suite 825

San Francisco, CA 94105

**โดยทางอีเมล**:

legal@endlessm.com

กรุณาระบุสิ่งต่อไปนี้ในคำร้องของคุณ:

* แพคเกจซอฟต์แวร์ที่คุณต้องการขอซอร์สโค้ด
* ระบบปฏิบัติการและหมายเลขรุ่นของซอฟต์แวร์ที่มีการแจกจ่าย
* อีเมล และ/หรือ หมายเลขโทรศัพท์ที่เราอาจติดต่อคุณเกี่ยวกับคำร้อง (ถ้ามี) และ
* ที่อยู่ทางไปรษณีย์เพื่อจัดส่งซอร์สโค้ดที่ร้องขอ

เราจะใช้ความพยายามอย่างสมเหตุสมผลในเชิงพาณิชย์เพื่อเคารพในคำร้องที่ถูกต้องของคุณภายในเวลาที่เหมาะสม

1. **การชดเชยค่าเสียหาย** คุณยอมรับที่่จะรับผิดชอบแต่เพียงฝ่ายเดียวในการใช้บริการของคุณ และคุณยอมรับที่จะปกป้อง ชดใช้ค่าเสียหาย และไม่เอาผิด Endless และเจ้าหน้าที่ กรรมการบริษัท ลูกจ้าง ที่ปรึกษา กิจการในเครือ บริษัทสาขา ร้านค้าปลีก และตัวแทนของ Endless (รวมเรียกว่า **"หน่วยงาน Endless"**) จากและต่อข้อเรียกร้อง ความรับผิด ความเสียหาย ความสูญเสีย และค่าใช้จ่ายใด ๆ ซึ่งรวมถึงค่าธรรมเนียมและค่าใช้จ่ายทนายความตามสมควร อันเกิดขึ้นจากหรือเชื่อมโยงในทางใดก็ตามกับ: (ก) การเข้าถึง การใช้ หรือมีการกล่าวหาการใช้บริการของคุณ (ข) การฝ่าฝืนของคุณต่อ (i) ข้อตกลงเหล่านี้ หรือการรับรอง การรับประกัน หรือสัญญาใด ๆ ที่อ้างอิงอยู่ในข้อตกลงนี้ (ii) ข้อตกลงบุคคลภายนอก หรือ (iii) กฎหมายหรือระเบียบข้อบังคับที่มีผลบังคับใช้ (ค) การแก้ไขปรับปรุงของคุณไปยังโอเพนซอร์ส ซอฟต์แวร์จากบุคคลภายนอก (ง) การละเมิดสิทธิ์ของบุคคลที่สามของคุณ รวมถึงแต่ไม่จำกัดเพียงสิทธิ์ในทรัพย์สินทางปัญญา การเผยแพร่ การรักษาความลับ กรรมสิทธิ์ในทรัพย์สิน หรือสิทธิส่วนบุคคล หรือ (จ) ข้อพิพาทหรือประเด็นปัญหาใดระหว่างคุณและบุคคลที่สาม เราขอสงวนสิทธิ์ (ด้วยค่าใช้จ่ายของตัวเอง) ในการต่อสู้และควบคุมเรื่องใด ๆ แต่เพียงผู้เดียว นอกเหนือจากเรื่องใด ๆ ที่จำเป็นต้องได้รับการชดใช้ค่าเสียหายโดยคุณ (และไม่จำกัดเพียงหน้าที่ชดใช้ค่าเสียหายที่เกี่ยวข้องกับกรณีดังกล่าวของคุณ) และในกรณีดังกล่าวคุณตกลงที่จะให้ความร่วมมือในการต่อสู้กับข้อเรียกร้องดังกล่าวของเรา
2. **คำสงวนสิทธิ์**; การไม่รับประกัน****

บริการ รวมถึงซอฟต์แวร์และอุปกรณ์ฮาร์ดแวร์ และเครื่องมือและเนื้อหาทั้งหลายที่สามารถใช้งานผ่านบริการ เป็นการจัดหาให้บนพื้นฐานของ "รูปแบบปัจจุบัน" และตาม "ที่มีอยู่ในปัจจุบัน" โดยไม่มีการรับประกันหรือเงื่อนไขใด ๆ ไม่ว่าจะโดยชัดแจ้ง โดยปริยาย หรือโดยกฎหมาย หน่วยงาน Endless ขอสงวนสิทธิ์อย่างชัดแจ้ง (แต่ไม่จำกัดเพียง) ในการรับประกันทั้งปวงไม่ว่าโดยชัดแจ้งหรือโดยปริยายอันเกี่ยวเนื่องกับบริการ และเครื่องมือและเนื้อหาทั้งปวงที่สามารถใช้งานผ่านบริการ ซึ่งรวมถึงแต่ไม่จำกัดเพียง: (ก) การรับประกันโดยปริยายในการใช้ประโยชน์ในเชิงพาณิชย์ ความเข้ากันได้กับวัตถุประสงค์ที่เฉพาะเจาะจง กรรมสิทธิ์ คุณภาพของความพึงพอใจ ความถูกต้อง ประสิทธิภาพ สิทธิ์ในการใช้โดยสงบ หรือการไม่ล่วงละเมิดสิทธิ์ และ (ข) การรับประกันที่เกิดจากการติดต่อ การใช้งาน หรือการค้า หน่วยงาน Endless ไม่รับประกันสิ่งรบกวนความสงบของซอฟต์แวร์หรือบริการ ไม่รับประกันว่าฟังก์ชั่นที่มีมาให้หรือการปฏิบัติหรือการให้บริการโดย Endless จะเป็นไปตามความต้องการหรือความคาดหวังของคุณ บริการใดจะสามารถให้บริการต่อไป ซอฟต์แวร์หรือบริการจะเข้ากันได้หรือทำงานร่วมกับซอฟต์แวร์ แอปพลิเคชั่น หรือบริการจากบุคคลภายนอกได้ บริการหรือส่วนใดของบริการจะดำเนินไปอย่างต่อเนื่อง ปลอดภัย หรือปลอดจากข้อผิดพลาด ข้อบกพร่อง ไวรัส หรือองค์ประกอบที่ก่อให้เกิดอันตรายอื่นใด หรือสิ่งที่ระบุข้างต้นจะได้รับการแก้ไข Endless ไม่รับประกันหรือรับรองว่าซอฟต์แวร์จะเข้ากันได้กับระบบปฏิบัติการ แอปพลิเคชั่น หรือฮาร์ดแวร์ใดที่ให้บริการโดยบุคคลภายนอก การติดตั้งหรือการใช้ซอฟต์แวร์อาจกระทบต่อการใช้งานซอฟต์แวร์จากบุคคลภายนอก แอปพลิคชั่น หรือบริการของบุคคลภายนอก

คุณจะรับความเสี่ยงทั้งหมดจากความเสียหายทั้งปวงที่อาจเกิดจากการใช้หรือการเข้าถึงบริการของคุณ การติดต่อกับผู้ใช้บริการอื่นของคุณ และเครื่องมือหรือเนื้อหาที่สามารถใช้งานได้ผ่านบริการ คุณเข้าใจและยอมรับว่าคุณใช้บริการ และได้ใช้ เข้าถึง ดาวน์โหลด หรืออื่นใดเพื่อได้มาซึ่งเครื่องมือหรือเนื้อหาผ่านทางบริการและเว็บไซต์หรือบริการที่เกี่ยวข้องภายใต้ดุลยพินิจและความเสี่ยงของคุณแต่เพียงฝ่ายเดียว และคุณต้องรับผิดชอบแต่เพียงฝ่ายเดียวในความเสียหายต่อทรัพย์สินของคุณ (รวมถึงระบบคอมพิวเตอร์ที่คุณใช้ในการเชื่อมต่อกับบริการ) หรือการสูญเสียข้อมูลที่เกิดจากการใช้บริการ หรือการดาวน์โหลด หรือการใช้เครื่องมือหรือเนื้อหาดังกล่าว

คุณรับทราบว่าซอฟต์แวร์และบริการไม่มีเจตนาหรือไม่มีเหตุผลที่จะใช้ในสถานการณ์หรือในสภาพแวดล้อมที่ความขัดข้องหรือความล่าช้าของเวลา หรือความผิดพลาดหรือความไม่เที่ยงตรงในเนื้อหา ข้อมูล หรือข่าวสารที่จัดหามาโดยซอฟต์แวร์หรือบริการอาจนำไปสู่การเสียชีวิต การบาดเจ็บของบุคคล เพลิงไหม้ หรือความเสียหายต่อร่างกายหรือสิ่งแวดล้อม รวมทั้งแต่ไม่จำกัดเพียงการดำเนินการของโรงงานนิวเคลียร์ ระบบนำทางอากาศยานหรือระบบสื่อสาร การควบคุมระบบการจราจรทางอากาศ รถยนต์ การช่วยชีวิต หรือระบบอาวุธ

Endless หรือตัวแทนโดยชอบธรรมของ Endless ไม่มีการให้ข้อมูลหรือคำแนะนำทั้งโดยวาจาหรือลายลักษณ์อักษรที่ก่อให้เกิดการรับประกันที่มิได้ระบุอย่างชัดเจนในข้อตกลงนี้ หากพิสูจน์ได้ว่าซอฟต์แวร์หรือบริการมีข้อบกพร่องและด้วยเหตุนั้นก่อให้เกิดความเสียหาย คุณจะต้องรับค่าใช้จ่ายทั้งหมดในการรับบริการ ซ่อมแซม หรือการแก้ไขที่จำเป็นทั้งปวง

เขตอำนาจศาลบางแห่งอาจไม่อนุญาตคำจำกัดสิทธิ์ความรับผิดชอบของการรับประกันบางประการและคุณอาจมีสิทธิ์อื่นที่แตกต่างกันไปจากเขตอำนาจศาลหนึ่งไปยังอีกเขตอำนาจศาลหนึ่ง ค้นหาข้อมูลเพิ่มเติมเกี่ยวกับสิทธิ์ของคุณ คุณควรติดต่อองค์กรผู้บริโภคในท้องถิ่น หน่วยงานคุ้มครองผู้บริโภค หรือนักกฎหมาย

1. **ข้อจำกัด**ความรับผิด****

ไม่ว่าในกรณีใดก็ตาม หน่วยงาน Endless ไม่ต้องรับผิดต่อคุณจากค่าเสียหายโดยอ้อม ค่าเสียหายพิเศษ ค่าเสียหายที่เกิดจากผลที่ตามมา หรือค่าเสียหายเชิงลงโทษ (รวมถึงแต่ไม่จำกัดเพียง ค่าเสียหายอันเนื่องมาจากธุรกิจหยุดชะงัก ค่าเสียหายต่อจิตใจ การสูญเสียกำไร ค่าความนิยม การใช้ประโยชน์ ข้อมูล หรือข่าวสาร หรือการสูญเสียที่จับต้องไม่ได้อื่นใด) ที่เกิดขึ้นจากหรือเกี่ยวเนื่องกับการเข้าถึงหรือการใช้ประโยชน์ของคุณ การขาดความสามารถของคุณในการเข้าถึงหรือการใช้ประโยชน์ หรือการเปลี่ยนแปลงในบริการหรือเครื่องมือหรือเนื้อหาใดในบริการ ไม่ว่าจะเป็นไปตามการรับประกัน สัญญา การละเมิด (รวมถึงความประมาทเลินเล่อ) บทกฎหมาย หรือทฤษฎีทางกฎหมายอื่นใด ไม่ว่าหน่วยงาน Endless จะได้รับแจ้งถึงความเป็นไปได้ของความเสียหายดังกล่าวหรือไม่

คุณยอมรับว่าความรับผิดโดยรวมของหน่วยงาน Endless ที่มีต่อคุณในการเรียกร้องทั้งหลายที่เกิดขึ้นจากหรือเกี่ยวเนื่องกับการใช้หรือการขาดความสามารถในการใช้บริการ (รวมถึงเครื่องมือหรือเนื้อหาที่สามารถใช้งานได้ผ่านบริการเป็นการชั่วคราวหรือถาวร) หรือมิฉะนั้นภายใต้ข้อตกลงนี้ ไม่ว่าจะอยู่ในสัญญา การละเมิด หรือไม่เช่นนั้นก็ตาม จำกัดไว้ที่ 50 เหรียญสหรัฐ หรือในจำนวนที่คุณจ่ายให้กับบริการ แล้วแต่ว่าจำนวนใดน้อยกว่า

เขตอำนาจศาลบางแห่งไม่อนุญาตให้ยกเว้นหรือจำกัดความรับผิดในค่าเสียหายที่เกิดจากผลที่ตามมา หรือค่าเสียหายจากการผิดสัญญา ดังนั้น หากเป็นกรณีดังกล่าวและเป็นเพียงกรณีดังกล่าว การจำกัดข้างต้นอาจไม่สามารถนำมาใช้ได้กับคุณ

แต่ละข้อสัญญาของข้อตกลงเหล่านี้ที่จัดเตรียมสำหรับข้อจำกัดความรับผิด การปฏิเสธการรับประกัน หรือการงดเว้นจากค่าเสียหาย ได้ตกลงที่จะจัดสรรความเสี่ยงภายใต้ข้อตกลงเหล่านี้ระหว่างฝ่ายต่าง ๆ การจัดสรรนี้เป็นองค์ประกอบที่จำเป็นตามพื้นฐานการต่อรองระหว่างฝ่ายต่าง ๆ แต่ละข้อสัญญาเหล่านี้สามารถแยกส่วนออกได้และเป็นเอกเทศจากข้อสัญญาอื่นใดทั้งปวงในข้อตกลงเหล่านี้ ข้อจำกัดต่าง ๆ ในหัวข้อ 12 นี้จะมีการนำไปปรับใช้ถึงแม้ว่าการแก้ไขปัญหาที่มีขอบเขตจำกัดจะไม่ประสบผลในวัตถุประสงค์ที่จำเป็นก็ตาม

1. **กฎหมายที่ใช้บังคับ** ข้อตกลงเหล่านี้ี้ให้ใช้กฎหมายของมลรัฐแคลิฟอร์เนีย โดยไม่ต้องคำนึงถึงความขัดแย้งของหลักการทางกฎหมาย ในกรณีที่คดีความหรือกระบวนการทางศาลได้รับอนุญาตภายใต้ข้อตกลงนี้ แต่ไม่ชอบด้วยกฎหมายภายใต้อนุญาโตตุลาการตามกฎหมายที่บังคับใช้ ในกรณีเช่นนั้นคุณและ Endless ตกลงที่จะยื่นต่อเขตอำนาจศาลตามหลักบุคคลและเขตอำนาจศาลเฉพาะของศาลรัฐบาลกลางหรือศาลประจำมลรัฐที่ตั้งอยู่ในเทศมณฑลซานฟรานซิสโก มลรัฐแคลิฟอร์เนีย เพื่อวัตถุประสงค์การฟ้องร้องดำเนินคดีในข้อพิพาทดังกล่าวทั้งปวง
2. **การส่งออก** บริการและซอฟต์แวร์ของ Endless อาจอยู่ภายใต้กฎหมายและกฎระเบียบการส่งออกภายในประเทศและต่างประเทศ และการควบคุมการส่งกลับ คุณต้องปฏิบัติตามกฎหมายและกฎระเบียบการส่งออกและการส่งกลับที่บังคับใช้ รวมทั้งการควบคุมภายในประเทศและต่างประเทศ โดยเฉพาะอย่างยิ่ง คุณรับรองว่าคุณ: (ก) ไม่ได้อยู่ในคิวบา อิหร่าน เกาหลีเหนือ ซูดาน หรือซีเรีย และ (ข) ไม่เป็นผู้ถูกปฏิเสธตามที่ระบุไว้ในกฎระเบียบภายในประเทศและต่างประเทศ คุณต้องไม่ขาย ส่งออก ส่งกลับ โยกย้าย เบี่ยงเบนเส้นทาง หรือจำหน่ายจ่ายโอนผลิตภัณฑ์ ซอฟต์แวร์ หรือเทคโนโลยี (รวมถึงผลิตภัณฑ์ที่ได้รับจากหรือใช้เทคโนโลยีดังกล่าว) ที่ได้รับจาก Endless ไปยังจุดหมายปลายทาง หน่วยงาน หรือบุคคลต้องห้ามโดยกฎหมายหรือกฎระเบียบที่บังคับใช้ รวมถึงผลิตภัณฑ์ที่ถูกส่งออกมาจากประเทศอื่นใดโดยไม่ได้รับอนุญาตมาก่อนจากหน่วยงานรัฐบาลผู้มีอำนาจตามที่กำหนดโดยกฎหมายและกฎระเบียบเหล่านั้น
3. **บทบัญญัติทั่วไป** ข้อตกลงเหล่านี้ พร้อมทั้งสัญญาอื่นใดซึ่งได้รวมไว้อย่างชัดแจ้งโดยการอ้างอิงไว้ในที่นี้ ก่อให้เกิดความเข้าใจและความตกลงที่ครบถ้วนและเป็นการเฉพาะระหว่างคุณกับ Endless เกี่ยวกับการใช้และการเข้าถึงบริการของคุณ คุณจะไม่โอนหรือเปลี่ยนมือข้อตกลงเหล่านี้ หรือสิทธิ์ของคุณภายใต้ข้อตกลงฉบับนี้ทั้งหมดหรือบางส่วน โดยผลของกฎหมายหรืออื่นใดโดยปราศจากความยินยอมเป็นลายลักษณ์อักษรจากเรามาก่อน เราอาจโอนสิทธิ์ในข้อตกลงเหล่านี้ได้ทุกเมื่อโดยไม่ต้องแจ้งให้ทราบ การไม่ได้เรียกร้องให้ดำเนินการตามข้อสัญญาจะไม่ส่งผลกระทบต่อสิทธิ์ของเราในการเรียกร้องการดำเนินการดังกล่าวไม่ว่าเมื่อใดหลังจากนั้น และไม่ถือว่าการสละสิทธิ์การฝ่าฝืนหรือการผิดสัญญาใดในข้อตกลงเหล่านี้หรือในข้อสัญญาใดของข้อตกลงเป็นการสละสิทธิ์การฝ่าฝืนหรือการผิดสัญญาในภายหลัง หรือเป็นการยกเว้นของข้อสัญญาเอง การใช้หมวดหัวข้อในข้อตกลงเหล่านี้ก็เพื่อความสะดวกเท่านั้น ซึ่งไม่มีผลต่อการตีความข้อสัญญาเป็นการเฉพาะ หากส่วนใดของข้อตกลงเหล่านี้ไม่สมบูรณ์หรือบังคับใช้ไม่ได้ ส่วนที่บังคับใช้ไม่ได้ควรได้รับการจัดการในระดับสูงสุดเท่าที่เป็นไปได้ และส่วนที่เหลือของข้อตกลงเหล่านี้จะยังคงมีผลบังคับใช้ต่อไป เมื่อยกเลิกข้อตกลงเหล่านี้ หัวข้อที่ 2-3 และ 5-18 จะมีผลใช้บังคับต่อไป
4. **การระงับข้อพิพาทและการอนุญาโตตุลาการ**
   1. โดยทั่วไปแล้ว สัญญาฉบับนี้มีข้อกำหนดว่าด้วยข้อตกลงการอนุญาโตตุลาการ เพื่อปรับปรุงการแก้ไขข้อพิพาทระหว่างคุณและ Endless ในลักษณะที่ให้ประโยชน์และความคุ้มค่าสูงสุด คุณและ Endless ตกลงร่วมกันว่ากรณีพิพาททั้งปวงที่เกิดขึ้นโดยมีความเชื่อมโยงกับข้อตกลงเหล่านี้จะต้องชี้ขาดโดยการอนุญาโตตุลาการที่มีผลผูกพัน การอนุญาโตตุลาการมีความเคร่งครัดน้อยกว่าการฟ้องร้องคดีในศาล การอนุญาโตตุลาการใช้ผู้ตัดสินที่เป็นกลางแทนที่จะเป็นผู้พิพากษาหรือลูกขุน ซึ่งอาจช่วยให้ขอบเขตการเปิดเผยข้อมูลมีมากกว่าในศาล ซึ่งการพิจารณาของศาลจะจำกัดอย่างมาก อนุญาโตตุลาการสามารถตัดสินชี้ขาดค่าเสียหายและการบรรเทาความเสียหายเดียวกันกับที่ศาลสามารถตัดสินชี้ขาด ข้อตกลงของเราต่อการยุติข้อพิพาท จะรวมถึงแต่ไม่จำกัดเพียงการเรียกร้องที่เกิดขึ้นจากหรือเกี่ยวเนื่องกับแง่มุมใดของข้อตกลงเหล่านี้ ไม่ว่าจะอยู่ในสัญญา การละเมิด บทกฎหมาย การฉ้อโกง การสำแดงเท็จ หรือทฤษฎีทางกฎหมายอื่นใด และไม่คำนึงว่าการเรียกร้องจะเกิดขึ้นระหว่างหรือภายหลังการยกเลิกข้อตกลงเหล่านี้หรือไม่ คุณเข้าใจและยอมรับว่าการทำข้อตกลงเหล่านี้ คุณและ Endless ต่างฝ่ายต่างสละสิทธิ์การพิจารณาตัดสินคดี หรือการเข้าร่วมการดำเนินคดีแบบกลุ่ม
   2. **ข้อยกเว้น** ไม่ว่าหัวข้อย่อย 16.1 จะเป็นอย่างไร ไม่มีสิ่งใดในข้อตกลงนี้ที่ถือว่าสละสิทธิ์ ขัดขวาง หรือจำกัดสิทธิ์ของเราที่จะ: (ก) ติดตามการบังคับใช้ผ่านหน่วยงานของรัฐบาลกลาง มลรัฐ หรือท้องถิ่นที่เกี่ยวข้อง และ (ข) ขอคำสั่งชั่วคราว ในขอบเขตที่กฎหมายอนุญาต หรือเกี่ยวข้องกับการอนุญาโตตุลาการในศาล
   3. **อนุญาโตตุลาการ** การอนุญาโตตุลาการระหว่างคุณและ Endless จะได้รับการบังคับใช้โดย Commercial Dispute Resolution Procedures และ Supplementary Procedures for Consumer Related Disputes (รวมเรียกว่า "**AAA Rules**") ของสมาคมอนุญาโตตุลาการแห่งสหรัฐอเมริกา (American Arbitration Association "**AAA**") ซึ่งได้รับการแก้ไขปรับปรุงโดยข้อตกลงเหล่านี้ และจะได้รับการดูแลโดย AAA AAA Rules และแบบฟอร์มการยื่นฟ้องมีอยู่ในระบบออนไลน์ที่ www.adr.org หรือโทรศัพท์ไปที่ AAA ที่หมายเลข 1-800-778-7879 หรือติดต่อ Endless
   4. **ไม่มีการดำเนินคดีแบบกลุ่ม** คุณและ Endless ยอมรับว่าต่างฝ่ายอาจเรียกร้องต่ออีกฝ่ายเฉพาะที่อยู่ในความสามารถของคุณหรือของรายบุคคล ไม่ใช่ในฐานะโจทก์หรือสมาชิกของกลุ่มที่อ้างขึ้นหรือเป็นตัวแทนการดำเนินคดี นอกจากนี้ เว้นแต่ทั้งคุณและ Endless ตกลงเป็นอย่างอื่น อนุญาโตตุลาการจะไม่รวมข้อเรียกร้องมากกว่าหนึ่งคน และจะไม่ทำหน้าที่ในรูปแบบใดของตัวแทนหรือการดำเนินคดีแบบกลุ่ม
   5. **การบอกกล่าว; กระบวนการ** ฝ่ายที่มีเจตนาจะใช้การอนุญาโตตุลาการ ก่อนอื่นจะต้องส่งการบอกกล่าวถึงข้อพิพาทเป็นลายลักษณ์อักษรไปยังอีกฝ่ายด้วยจดหมายลงทะเบียน หรือใช้บริการเฟดเดอรัล เอ็กซ์เพรส (Federal Express) (ต้องลงนาม) หากเราไม่มีที่อยู่กายภาพ (Physical Address) อยู่ในไฟล์ให้คุณสำหรับจดหมายอิเล็กทรอนิกส์ (**"การบอกกล่าว"**) ที่อยู่ของ Endless สำหรับการบอกกล่าว คือ: Endless Mobile, Inc.   
      575 Market Street, Suite 825, San Francisco, CA 94105. การบอกกล่าวต้อง (ก) ชี้แจงถึงลักษณะและหลักการของการเรียกร้องหรือข้อพิพาท และ (ข) ระบุการบรรเทาความเสียหายที่ต้องการอย่างเฉพาะเจาะจง (ในที่นี้เรียกว่า **"การเรียกร้อง"**) เรายอมรับการใช้ความสุจริตในการชี้ขาดข้อเรียกร้องโดยตรง แต่หากเราไม่บรรลุข้อตกลงภายใน 30 วันหลังจากได้รับการบอกกล่าว คุณหรือ Endless อาจเริ่มต้นกระบวนการอนุญาโตตุลาการ ในระหว่างการอนุญาโตตุลาการ จำนวนเงินระงับข้อพิพาทที่เสนอโดยคุณหรือ Endless จะต้องไม่เปิดเผยต่ออนุญาโตตุลาการจนกว่าอนุญาโตตุลาการจะมีคำตัดสินชี้ขาด (หากมี) หากข้อพิพาทของเราได้รับการวินิจฉัยชี้ขาดในที่สุดผ่านการอนุญาโตตุลาการที่เป็นผลดีต่อคุณ Endless จะชำระ (I) จำนวนเงินที่อนุญาโตตุลาการตัดสินชี้ขาดแก่คุณ (หากมี) หรือ (II) Endless เสนอจำนวนเงินสุดท้ายเป็นลายลักษณ์อักษรเพื่อระงับข้อพิพาทก่อนการตัดสินชี้ขาดของอนุญาโตตุลาการ แล้วแต่ว่าจำนวนใดมากกว่า
   6. **การแก้ไขปรับปรุง** เราอาจแก้ไขข้อตกลงเหล่านี้ได้ทุกเมื่อโดยไม่ต้องแจ้งให้ทราบ การใช้บริการนี้อย่างต่อเนื่องหลังจากได้รับแจ้งถึงการแก้ไขปรับปรุง แสดงว่าคุณยอมรับที่จะผูกพันในข้อตกลงฉบับแก้ไข
   7. **ความสามารถในการบังคับใช้** หากพบว่าหัวข้อย่อย 16.4 ไม่สามารถบังคับใช้ได้หรือหากทั้งหมดของหัวข้อ 16 ไม่สามารถบังคับใช้ได้ ให้หัวข้อ 16 ทั้งหมดเป็นโมฆะ และในกรณีดังกล่าวทั้งสองฝ่ายเห็นพ้องว่าเขตอำนาจศาลและสถานที่พิจารณาคดีเฉพาะที่ชี้แจงไว้ในหัวข้อ 13 จะบังคับใช้การดำเนินคดีที่เกิดขึ้นจากหรือเกี่ยวเนื่องกับข้อตกลงเหล่านี้
5. **ความยินยอมให้สื่อสารทางอิเล็กทรอนิกส์** ด้วยการใช้บริการ คุณยินยอมรับการสื่อสารทางอิเล็กทรอนิกส์จากทางเรา คุณยอมรับว่าการบอกกล่าว ข้อตกลง การเปิดเผยข้อมูล หรือการสื่อสารอื่นใดที่เราส่งให้คุณทางอิเล็กทรอนิกส์เป็นไปตามข้อกำหนดการสื่อสารที่ถูกต้องตามกฎหมาย รวมถึงข้อกำหนดอื่นใดที่การสื่อสารดังกล่าวต้องอยู่ในรูปแบบลายลักษณ์อักษร
6. ****การบอกกล่าวและข้อมูลการติดต่อ** ดังที่ระบุไว้ในหัวข้อ** 9 **และ** 16 **การบอกกล่าว Endless ต้องส่งไปยัง Endless Mobile, Inc. 575 Market Street, Suite 825, San Francisco, CA 94105 ด้วยจดหมายลงทะเบียนและให้ถือเอาวันที่ Endless ได้รับเอกสารเป็นวันที่ได้รับการบอกกล่าว การบอกกล่าวทั้งปวงจาก Endless ไปยังคุณจะส่งไปทางอีเมลที่คุณแจ้งไว้กับ Endless และจะถือเอาวันที่ส่งอีเมลเป็นวันที่ได้รับ** หากคุณพำนักอาศัยอยู่ในมลรัฐแคลิฟอร์เนีย คุณจะได้รับข้อตกลงเหล่านี้ทางอีเมล ด้วยการส่งจดหมายไปยังที่อยู่ที่ระบุข้างต้นพร้อมด้วยที่อยู่อีเมลของคุณและคำร้องขอข้อตกลงเหล่านี้